Imtella' Lulju 11, 2021 Rapport: Massimo Axisa Dak li ħafna partitarji tal-futbol qatt ma basru li jista' jasal, se jseħħ illejla. Il-finalissima tal-kampjonat Ewropew tal-futbol; il-UEFA EURO2020, se jara l-iktar żewg timijiet popolari f'Malta jilgħabu kontra xulxin. F'Wembley stadium l-Ingilterra jilagħbu kontra l-Italja. L-istennija mhijiex biss fiż-żewġ pajjiżi, iżda anke f'Malta, fejn it-tradizzjoni tal-futbol titlob li kull dilettant tal-futbol iżomm jew mat-Taljani jew mal-Ingliżi. Il-kampjonat EURO2020 din is-sena f'ċirkostanzi partikolari wara li kellu jitressaq 'il quddiem b'sena minħabba l-pandemija. Partiti tajba rajna tista' tgħid matul xahar sħiħ ta' spettaklu ta' futbol li l-istazzjon nazzjonali xandar kollha. Iżda tal-lejla, għal ħafna dilettanti Maltin tal-futbol, tfisser ħafna. Partita storika illejla hekk kif it-tim Nazzjonali Ingliż se jiltaqa għall-ewwel darba f'finali mat-tim nazzjonali Taljan. Dan wara li ż-żewġ timijiet kwalifikaw għall-finali tal-edizzjoni tal-EURO 2020 u llejla fid-disgħa se jkunu qed jaffrontaw lil xulxin għall-wieħed mill-ogħla unuri fil-football, f'Wembley Stadium fl-Ingilterra stess. Flimkien mal-eċċitament ta' finali, f'Malta, żgur mhux forsi li din il-logħba qanqlet eċċitament kbir fost bosta persuni. Il-logħba tal-lejla mistennija tkun segwita minn ħafna persuni madwar Malta u Għawdex, b'uħud minn dawk li tkellmu magħna jgħidulna li mistennija jaraw il-logħba barra, u oħrajn jippreferu il-kumdità tad-dar. Il-Forzi tal-Ordni qed jappellaw sabiex kulħadd jiċċelebra b'mod responsabbli, waqt li jiġu obduti l-miżuri tal-Covid-19. L-istazzjon nazzjonali se joffri żewg kummenatarji; min irid jara l-partita bl-Ingliż jista' jsegwi TVM2 u min irid isegwi kummentarju bit-Taljan isegwiha fuq TVM, fejn se jkun hemm kummentarju mill-ġurnalist sportiv Taljan Enrico Zambruno, li miegħu se jkollu kowċ Taljan li se jagħmel il-kummenti tekniċi tal-partita.